CELEX: 62018CN0188
Language: sk
Date: 2018-03-12 00:00:00
Title: Vec C-188/18: Žaloba podaná 12. marca 2018 – Európska komisia/Slovinská republika

30.4.2018   
            
            
               SK
            
            
               Úradný vestník Európskej únie
            
            
               C 152/22
            
         Žaloba podaná 12. marca 2018 – Európska komisia/Slovinská republika
   (Vec C-188/18)
   (2018/C 152/27)
   Jazyk konania: slovinčina
   
      Účastníci konania
   
   
      Žalobkyňa: Európska komisia (v zastúpení: P. Ondrůšek, G. von Rintelen, M. Žebre)
   
      Žalovaná: Slovinská republika
   
      Návrhy žalobkyne
   
   
               —
            
            
               Určiť, že Slovinská republika si tým, že neprijala najneskôr do 18. apríla 2016 všetky zákony, iné právne predpisy a správne opatrenia potrebné na prebratie smernice Európskeho parlamentu a Rady 2014/23/EÚ z 26. februára 2014 o udeľovaní koncesií (Ú. v. EÚ L 94, 2014, s. 1), alebo v každom prípade tým, že neoznámila tieto opatrenia Komisii, nesplnila povinnosti, ktoré jej vyplývajú z článku 51 uvedenej smernice,
            
         
               —
            
            
               uložiť Slovinskej republike podľa článku 260 tretieho odseku ZFEÚ platenie denného penále vo výške 8 992,32 eura odo dňa vyhlásenia rozsudku v prejednávanej veci,
            
         
               —
            
            
               zaviazať Slovinskú republiku na náhradu trov konania.
            
         
      Žalobné dôvody a hlavné tvrdenia
   
   Podľa článku 51 smernice Európskeho parlamentu a Rady 2014/23/EÚ z 26. februára 2014 o udeľovaní koncesií bola Slovinská republika povinná najneskôr do 18. apríla 2016 prijať a uverejniť zákony, iné právne predpisy a správne opatrenia potrebné na dosiahnutie súladu s touto smernicou. Keďže Slovinská republika do uplynutia uvedenej lehoty neinformovala Komisiu o prebratí všetkých ustanovení tejto smernice, Komisia sa rozhodla obrátiť sa na Súdny dvor.
   Komisia vo svojej žalobe navrhuje, aby Súdny dvor uložil Slovinskej republike platiť denné penále vo výške 8 992,32 eur. Pri výpočte tejto sankcie Komisia vzala do úvahy závažnosť a dĺžku trvania porušenia práva Únie a odrádzajúci účinok vzhľadom na platobnú schopnosť členského štátu, v tomto prípade Slovinskej republiky.
   Lehota na prebratie smernice uplynula 18. apríla 2016.